Það blæs ekki byrlega fyrir Skagaliðinu en það tapaði enn einum leiknum sl. mánudagskvöld , nú fyrir Fylki 0 - 1 . Skaginn hefur nú tapað fimm fyrstu leikjum mótsins og eru menn farnir að ræða um að þetta sé versta byrjun liðsins í efstu deild frá upphafi . Þrátt fyrir slæm úrslit má þó segja að augljós batamerki hafi verið á leik liðsins miðað við leikinn við Val í síðustu umferð . Bræðurnir Arnar og Bjarki Gunnlaugssynir voru saman í byrjunarliðinu í fyrsta sinn síðan árið 1995 . Þeir voru ekki einu bræðurnir á vellinum því Þórður og Bjarni Guðjónssynir voru einnig í byrjunarliðinu , en Þórður þurfti þó að fara af velli á 22. mínútu og er ljóst að hann gengur ekki heill til skógar . Kári Steinn Reynisson var meiddur og gat ekki tekið þátt í leiknum . Fylkismenn byrjuðu með látum og strax á 7. mínútu vildu þeir fá víti þegar Bjarki markvörður lenti í samstuði við Sævar Þór Gíslason . Ekkert var dæmt enda virtist Bjarki fyrst slá boltann í burtu , en Sævar þurfti að fara meiddur af velli í kjölfarið . Það dró ekki úr baráttu Fylkis , þeir vildu fá annað víti á 11. mínútu , áttu skot í slá á 18. mínútu og komust síðan yfir með marki Páls Einarssonar eftir hornspyrnu á 20. mínútu . Markið dró ekkert úr sóknarþunga Fylkis og þegar flautað var til hálfleiks máttu Skagamenn vera fegnir að vera ekki meira undir . Skagamenn virtust heillum horfnir og sást það glögglega þegar Arnar Gunnlaugsson vann boltann af harðfylgi í hægra horninu á 35. mínútu . Hann stóð einn í stappi , ekki einn einasti Skagamaður kom til hjálpar , en Arnar náði einn í hornspyrnu með góðri baráttu . Það var allt annað að sjá til Skagaliðsins í síðari hálfleik . Menn komu vel stemmdir til leiks og ljóst var að fullur vilji var hjá liðinu til að rétta hlut sinn . Skaginn gerði harða hríð að marki Fylkis . Bjarki Gunnlaugsson fékk dauðafæri og einnig Dean Martin , Igor Pecic átti gott skot sem varið var í horn og Arnar var oft aðgangsharður . Vörn Fylkis hélt hins vegar og allt sem fór framhjá henni var varið . Leikmenn Skagans voru ákveðnir , spiluðu mun betur saman , þó of mikið af sendingum hafi farið forgörðum . Það var ánægjulegt að sjá til Arnars og Bjarka en þeir fundu sig vel í síðari hálfleik . Bjarni Guðjónsson sýndi einnig góða takta og Dean Martin var sprækur á hægri kantinum . Það gerðist hins vegar of oft að varnarmenn misstu framherja Fylkis inn fyrir sig þegar sótt var hratt á þá . Bjarki varð nokkrum sinnum vel í markinu þegar Fylkismenn reyndu að vippa yfir hann . Ef síðari hálfleikur er það sem koma skal á Skagaliðinu fer landið væntanlega að rísa . Það er hins vegar engan veginn ásættanlegt hvað liðið kom slakt í leikinn . Menn virtust ekki tilbúnir til að binda enda á taphrinuna . Í stað þess að koma dýrvitlausir til leiks og gefa sig allan í þetta voru menn á hælunum og létu Fylki ráða ferðinni . Nú þarf að byggja á því sem leikmenn sýndu í síðari hálfleik , styrkja vörnina og takast á við næsta verkefni , en leikið verður í Keflavík nk. fimmtudag .